【賽馬以外】依家咁鬼熱 提早黃昏賽有冇得諗?
2024年04月08日 16:46
東網電視
更多新聞短片
提早5月搞黃昏賽,有冇得諗呢?
唔知大家一起身通常會做啲乜?擦牙洗面呢啲唔使講啦,筆者就一定會開天文台個app,睇吓今日天氣預報,然後決定使唔使帶件褸同埋帶遮嘛。不過,有啲嘢就唔使睇天文台個app都感受到,就係香港愈嚟愈熱呢個事實,就好似啱啱過咗嘅3月,天文台喺上個月24號錄得最高攝氏31.5度,打破咗1973年創下的3月紀錄,而上個月平均最高氣溫就有攝氏23.9度,較正常值高2.0度。或者筆者感受比較深啦,因為住嘅地方比較熱,上個月正正試過32度,而當3月都係咁嘅時候,真係幻想唔到去到6、7月係咩環境,隨時一出街就濕晒流晒汗。
全球暖化,香港愈嚟愈熱係鐵一般嘅事實,就算依家盡力做好環保工作,要將情況逆轉都要花一段長時間,當然筆者絕對支持節能減碳,但人類破壞環境嘅惡果,依一刻點都要承擔。所以筆者覺得舊年馬會決定復辦黃昏賽,雖然對好多馬經從業員、馬圈中人甚至馬主都構成一啲唔方便,但為咗騎師、馬匹福祉,等佢哋唔使喺夏天烈日當空下比賽,對人馬安全都係好事,因為香港炎熱又濕度高嘅天氣,人馬都易中暑,萬一有咩事,大家都唔想見到,所以就算真係構成諸多不便,筆者都認同上季將6、7月嘅沙田日賽改為黃昏賽。
不過,既然都知道香港愈嚟愈熱,咁馬會究竟會唔會考慮下將黃昏賽再提早少少進行呢?例如會唔會喺5月,又或者係等到英超完結後嘅5月下旬,就安排黃昏賽呢?無疑上季突然復辦黃昏賽,的確係有少少令人意外,大部分馬圈中人,包括啲練馬師、馬主都要重新適應,甚至要改吓啲生活習慣,事關平時日賽,大部分人都係跑完馬再去食晚飯,咁變咗黃昏賽,跑完都晚上8點幾,自然要改變吓晚飯模式。同埋黃昏賽究竟對馬匹表現有冇影響?呢啲都係要多少少數據收集,先可以略知端倪,咁加啲黃昏賽日數,絕對幫到手,況且以香港目前天氣狀況,相信去到5月中左右已經會好熱,就算以人馬安全角度,提早搞黃昏賽真係一啲問題都冇。
至於有人可能覺得依家下晝4點鐘都好熱,會唔會考慮將黃昏賽頭馬開跑時間延遲至下晝5點呢?筆者就覺得再夜啲就幾乎同夜賽無大分別,同埋如果跑到10至11場,尾場隨時等到10點先開跑,咁又好似唔係太好,所以下晝4點呢個開跑時間,筆者就覺得唔使點變,始終世界所有嘢都會有人鍾意,有人唔鍾意嘛。
不過,睇番馬會網頁嘅賽期表,暫時6、7月嘅沙田賽事,仲係顯示日賽嘅LOGO,唔知幾時會整番個黃昏賽Logo,表明嗰日係跑黃昏賽呢?
■山無陵